b'\n_START_ARTICLE_\nZgodovinski ep\n_START_PARAGRAPH_\nZgodovinski ep \xc4\x8drpa snovi iz zgodovine, a jih navadno zelo svobodno umetni\xc5\xa1ko predela.\n_START_SECTION_\nNajbolj znani zgodovinski epi\n_START_PARAGRAPH_\nNajve\xc4\x8dji portugalski pesnik Luis de Cam\xc3\xb5es je napisal ep Luzijada (Os Lusiadas). Ep opeva zgodovinsko plovbo Vasca da Gama, velikega pomor\xc5\xa1\xc4\x8daka, ki je raz\xc5\xa1iril portugalsko kolonialno posest v Afriki in Aziji. Ep je napisan v oktavah in se odlikuje s prelepimi opisi tujih krajev, ki jih je Cam\xc3\xb5es sam prepotoval._NEWLINE__NEWLINE_Ep Osvobojeni Jeruzalem (Gerusalemme liberata) je nastal v Italiji. Njegov avtor pesnik Torquato Tasso ri\xc5\xa1e v njem boj za Jeruzalem v 1. kri\xc5\xbearski vojni. Glavni junak epa je Gotfrid Bujonski, vodja kri\xc5\xbearjev; njegov nasprotnik pa Jeruzalemski kralj Aladin. Tudi ta ep je napisan v oktavah.\n_START_SECTION_\nSlovanski zgodovinski epi\n_START_PARAGRAPH_\nVe\xc4\x8d zgodovinskih epov je ustvarila tudi slovanska knji\xc5\xbeevnost. Slove\xc4\x8di ruski ep Pesem o Igorjevem pohodu (Slovo o polku Igoreve), delo neznanega ruskega avtorja, opeva Igorjovo vojsko v boju s Polovci, ruski poraz leta 1185, to\xc5\xbebe Igorjeve \xc5\xbeene, Igorjevo ujetni\xc5\xa1tvo in njegov beg, neslogo ruskih knezov in slavo junakov, ki se bore za kr\xc5\xa1\xc4\x8dansko vero in za rusko zemljo. Delo je napisano v zna\xc4\x8dilni ritmi\xc4\x8dni prozi, iz njega diga globoka liri\xc4\x8dnost. V sloven\xc5\xa1\xc4\x8dino je ep prevedel Rajko Nahtigal._NEWLINE_Najve\xc4\x8dji ep ju\xc5\xbenoslovanskih literatur je Osman, delo Ivana Gunduli\xc4\x87a. Nastal je mo\xc4\x8dno pod Tassovim vplivom, kar je razumljivo, ker je Gunduli\xc4\x87 Tassa prevajal. Vsebino so dali Osmanu tedanji poljsko-tur\xc5\xa1ki boji s strahovitem tur\xc5\xa1kim porazom pri Ho\xc4\x8dimu leta 1621. Ta tur\xc5\xa1ki poraz je mo\xc4\x8dno odjeknil med Slovani; prepri\xc4\x8dal jih je, da bo tur\xc5\xa1ka dr\xc5\xbeava propadla. Ep kon\xc4\x8duje Gunduli\xc4\x87 s pohvalo kristanov in s slavospevom pravi\xc4\x8dnosti._NEWLINE_Njego\xc5\xa1ev Gorski venec (Gorski vijenac) je ep v dramski obliki. Z njim je hotel avtor prikazati nepopustljivo borbo \xc4\x8drnogorskega ljudstva za svobodo proti potur\xc4\x8dinim in tur\xc5\xa1kim izkori\xc5\xa1\xc4\x8devalcem. Iz epa vejeta izreden patriotizem in velika prepri\xc4\x8danost o pravi\xc4\x8dnosti boja. Njego\xc5\xa1ev ep so prevedli skoraj vsi evropski narodi. Slovenski prevod je oskrbel Alojz Gradnik._NEWLINE_Ma\xc5\xbeurani\xc4\x8deva Smrt Smail age \xc4\x8cengi\xc4\x87a niti po obsegu niti po izdelavi ne dosega velikih svetovnih epov. Tega se je zavedal sam avtor in je delo imenoval le\xc2\xa0\xc2\xbbpjesan\xc2\xab, to je pesnitev. prepojena je z globoko mislijo o slovanskem mesijanskem trpljenju. Smail-aga mu\xc4\x8di kristjane po Hercegovini; zato se \xc4\x8crnogorci ma\xc5\xa1\xc4\x8dujejo nad njim. Tudi to delo je v sloven\xc5\xa1\xc4\x8dino prevedel Alojz Gradnik._NEWLINE_Tudi Slovenci se lahko pohvalimo z zgodovinskim epom. Krst pri Savici je nacionalna zgodovinsko-epska pesnitev Franceta Pre\xc5\xa1erna, ki jo je posvetil umrlemu prijatelju Matiji \xc4\x8copu.'